## Informasjon om elevkurs uke 43

I uke 43 arrangerer Statped midt elevkurs ved senteret som ligger i Melhus kommune. Målgruppen for kurset er elever på 8. og 9. trinn som bruker punktskrift i undervisningen.

Kurset begynner mandag 19. oktober kl. 19:00 og avsluttes fredag 23.oktober kl. 12:30.

Elevens lærere blir invitert til å delta på kurset på torsdag og fredag, se egen informasjon.

### Innhold i elevkurset

Vi ønsker å gi elevene et kurs som tar utgangspunkt i deres hverdag knyttet til deres situasjon som synshemmet. Vi vet at det betyr mye for disse ungdommene å treffes, og vi ønsker at kurset skal bidra til at de utvikler selvstendighet og identitet som synshemmet.

Kurset har utgangspunkt i forslaget til *Læreplan i kompenserende ferdigheter og teknikker for blinde og sterkt svaksynte elever i grunnskolen og videregående skole*. Denne planen er delt i fire læringsområder:

* Lære å lære
* Lære å gjøre
* Lære å være sammen
* Lære å være

(Kurset vil legge mest vekt på de to siste punktene: Lære å være sammen og Lære å være).

Programmet er ikke fastlagt i detalj enda, men vi arbeider for å få inn følgende tema:

* Ungdom og pubertet. Vi har kontaktet MSO (Medisinernes Seksualopplysning) i Trondheim, og håper at MSO kan ta ansvaret for dette temaet. For mer informasjon om MSO, se [www.mso-trondheim.no](http://www.mso-trondheim.no)
* IKT (Internett, e-post, læringsplattformer)
* Bruk av språk og kroppsspråk. Hvordan påvirker språk og kroppsspråk kommunikasjonen med andre mennesker? Vi benytter drama som metode.

### ADL og fellesskap

I tillegg til program på dagtid er det lagt opp til felles sosiale aktiviteter på ettermiddag og kveldstid.

### Innkvartering

Deltakerne blir innkvartert i egne rom i et gjestehus med felles oppholdsrom og kjøkken. Noen måltider spises i gjestehuset, andre i senterets kantine i hovedbygget.

Det er våken nattevakt under kurset.

### Reise

Senteret ligger i Melhus kommune, sør for Trondheim (besøksadressen er Brekktrøa 30, 7224 Melhus). Det vil derfor være aktuelt å hente elevene på Trondheim lufthavn, Værnes eller på Trondheim Sentralstasjon om noen kommer med tog. Vi ber om at reisemåte og ankomsttid sendes til kursansvarlige så snart reiseopplegget er klart.

Elevene må legge opp reiseruten slik at de ankommer i god tid før kursstart.

Flere elever har brukt slike reiser som en del av mobilitetsopplæringen. Det har vært oppgaver som å planlegge reisen, bestille billetter, øvelse i å ta kontakt med skranke eller annet personell og å gjennomføre deler av reisen på egenhånd. Vi utfordrer derfor elevene til å delta i planleggingen av reisen til kurset og gjerne foreta hele eller deler av reisen på egenhånd. De som reiser alene med fly, må bestille ledsagertjeneste på flyplassene i forkant.

### Kostnader og kursplass

Kurset er gratis for både elev og lærere og eventuelle ledsagere. Statped midt dekker ikke deltakernes reiseutgifter. Kommunenes praksis for dekning av reiseutgifter varierer og må derfor avklares med kommunen før det sendes påmelding til kurset.

Vi vil sende ut bekreftelse på kursplass. Bekreftelsen vil inneholde et mer detaljert program og gi noen flere praktiske opplysninger.

Søknadsfrist: 21.09.15

Spørsmål om kurset kan rettes til en av de kursansvarlige:

Oddvar Øyan, tlf 72 87 93 79 eller e-post [oddvar.oyan@statped.no](mailto:oddvar.oyan@statped.no)

Paal Morten Petersen, tlf 72 87 93 19 eller e-post [paal.morten.petersen@statped.no](mailto:paal.morten.petersen@statped.no)